2. ปัจจัยความเสี่ยงและการบริหารจัดการความเสี่ยง

ผลการดำเนินงานของบริษัท ฯ
ขึ้นอยู่กับปัจจัยเสี่ยงที่มีอยู่ในธุรกิจปิโตรเลียมและปิโตรเคมีในภูมิภาคและทั่วโลก และแม้ว่าบริษัทฯ
จะได้ติดตามดูแลและบริหารจัดการตามระบบการบริหารตามที่จะได้กล่าวในข้อ 2.2 ต่อไปแล้วก็ตาม
ปัจจัยเสี่ยงบางปัจจัยนั้นยังคงอยู่นอกเหนือการควบคุมของบริษัท ฯ และสามารถส่งผลกระทบกับธุรกิจ
ผลประกอบการ และสถานะทางการเงินของบริษัท ฯ และมูลค่าหุ้นของบริษัทฯ นอกจากนี้ บริษัทฯ
อาจไม่ทราบถึงความเสี่ยงบางประการ และความเสี่ยงอื่น ๆ ซึ่งในขณะนี้บริษัทฯ
เชื่อว่ายังไม่มีนัยสำคัญ อาจกลายเป็นความเสี่ยงที่มีนัยสำคัญต่อบริษัทฯ ได้

นอกจากนี้ ข้อความในลักษณะที่เป็นการคาดการณ์ในอนาคต (Forward-Looking Statements)
ที่ปรากฏในเอกสารฉบับนี้ เช่น การใช้ถ้อยคำว่า “เชื่อว่า” “คาดหมายว่า” “คาดการณ์ว่า”
“มีแผนจะ” “ตั้งใจ” “ประมาณ” เป็นต้น หรือประมาณการทางการเงิน โครงการในอนาคต
การคาดการณ์เกี่ยวกับผลประกอบการ การดำเนินธุรกิจ แผนการขยายธุรกิจ
การเปลี่ยนแปลงของกฎหมายที่เกี่ยวข้องในการประกอบธุรกิจของบริษัทฯ นโยบายของรัฐ
และปัจจัยอื่น ๆ ซึ่งเป็นการคาดการณ์ถึงเหตุการณ์ในอนาคต อันเป็นความเห็นของบริษัทฯ
ในปัจจุบันนั้น มิได้เป็นการรับรองผลการประกอบการหรือเหตุการณ์ในอนาคต ทั้งนี้
ผลที่เกิดขึ้นจริงอาจมีความแตกต่างอย่างมีนัยสำคัญจากการคาดการณ์หรือคาดคะเนก็ได้
สำหรับข้อมูลที่อ้างถึงหรือเกี่ยวข้องกับรัฐบาลหรือเศรษฐกิจในภาพรวมของประเทศ บริษัทฯ
ได้มาจากข้อมูลที่มีการเปิดเผยหรือคัดย่อจากสิ่งพิมพ์ของรัฐบาลหรือจากแหล่งข้อมูลอื่น ๆ
โดยที่บริษัทฯ มิได้ทำการตรวจสอบหรือรับรองความถูกต้องของข้อมูลดังกล่าวแต่ประการใด

2.1 ปัจจัยเสี่ยง

2.1.1 อุปสงค์และอุปทาน

โดยพื้นฐานแล้ว ธุรกิจปิโตรเลียมและปิโตรเคมี เป็นธุรกิจสินค้าโภคภัณฑ์ กล่าวคือ เหตุการณ์ หรือ
สภาพในประเทศ ภูมิภาค หรือโลกที่มีผลต่อการผลิตจัดหา และความต้องการสินค้านั้น
ย่อมเป็นปัจจัยกำหนดราคาผลิตภัณฑ์และค่าการกลั่น
ซึ่งในท้ายสุดก็อาจส่งผลกระทบอย่างมากต่อการดำเนินงานและผลประกอบการของบริษัท ฯ
ซึ่งรวมถึงกำไรขาดทุนสต็อกจากผลของความผันผวนของระดับราคา

สภาพเศรษฐกิจ

การเจริญเติบโตทางเศรษฐกิจส่งผลต่อความต้องการผลิตภัณฑ์ปิโตรเลียมและปิโตรเคมี
หากเศรษฐกิจตกต่ำหรือมีอัตราการเจริญเติบโตต่ำหรือติดลบจะกระทบต่อผลประกอบการของบริษัท ฯ
โดยตรง นอกจากนี้ยังมีปัจจัยอื่น ๆ ที่มีผลต่อสภาพเศรษฐกิจโลกและภูมิภาคอีก เช่น
การเปลี่ยนแปลงในอัตราการเพิ่มประชากร ความวุ่นวายในการชุมนุมทางการเมือง
โดยบางปัจจัยที่มีผลต่อการทำงานของตลาดและสถาบันการเงินจะเพิ่มความเสี่ยงให้กับบริษัท ฯ
รวมทั้งความปลอดภัยในทรัพย์สินทางการเงิน
และความสามารถในการชำระหนี้ของลูกค้าและการปฏิบัติตามภาระผูกพันที่ต่อบริษัท ฯ อีกด้วย

ปัจจัยอื่นๆเกี่ยวกับอุปสงค์

ปัจจัยอื่นๆที่มีผลต่อความต้องการผลิตภัณฑ์และผลประกอบการของบริษัท ฯ โดยรวมถึง
การพัฒนาเทคโนโลยีให้ใช้พลังงานให้มีประสิทธิภาพยิ่งขึ้น
อุณหภูมิตามฤดูกาลซึ่งมีผลต่อการใช้พลังงานของเครื่องทำความเย็นและร้อน
การเพิ่มขีดสามารถในการแข่งขันของพลังงานทางเลือก
ซึ่งยังคงต้องอาศัยเงินชดเชยหรือความช่วยเหลือจากรัฐบาลอยู่ในปัจจุบัน
และการเปลี่ยนแปรรสนิยมการใช้ชนิดเชื้อเพลิงพลังงาน เช่น รถยนต์ใช้พลังงานทางเลือก เป็นต้น

ปัจจัยอื่นๆเกี่ยวกับอุปทาน

ราคาและส่วนต่างของสินค้าอุปโภคบริโภคยังขึ้นอยู่กับปัจจัยต่างๆที่กระทบต่อการผลิตจัดหา
ตัวอย่างเช่น
ค่าการกลั่นหรือส่วนต่างผลิตภัณฑ์จะลดลงหากว่าอุตสาหกรรมมีกำลังการกลั่นปิโตรเลียมหรือการผลิตปิโตรเคมีเพิ่มขึ้น
ปริมาณการผลิตน้ำมันและปิโตรเคมีอาจลดน้อยลง ในกรณีเช่น
ประเทศสมาชิกปฏิบัติตามโควต้าการผลิตของโอเปค หรือ ในช่วงเวลาที่มี สงคราม
การกระทำที่ไม่เป็นมิตร ภัยพิบัติทางธรรมชาติ หรือ
เหตุการณ์ที่คาดไม่ถึงและกระทบต่อการจัดส่งลำเลียง เป็นต้น ในส่วนของเทคโนโลยี
รวมหมายถึงเทคโนโลยีที่ทำให้สามารถผลิตผลิตภัณฑ์ได้ในราคาถูกลง

ปัจจัยทั่วไปอื่นๆ

ผลประกอบการของบริษัท ฯ อาจได้รับผลกระทบจาก อัตราแลกเปลี่ยนสกุลเงินต่างประเทศ
อัตราดอกเบี้ย อัตราเงินเฟ้อ และ สภาพตลาดทั่วไปในประเทศและภูมิภาค
บริษัทไม่ใช้เครื่องมือทางการเงินในการป้องกันความเสี่ยงต่อปัจจัยเหล่านี้

2.1.2 ปัจจัยจากนโยบายของภาครัฐ กฏหมายและข้อบังคับที่เกี่ยวข้อง

ผลการดำเนินงานและผลประกอบการของบริษัท ฯ
อาจได้รับผลกระทบจากการเปลี่ยนแปลงกฏหมายข้อบังคับและนโยบายโดยภาครัฐ

กฏหมายข้อบังคับและคดีความ

บริษัท ฯ อาจได้รับผลกระทบจากการเปลี่ยนแปลงกฏหมาย เช่น การเพิ่มภาษี
การกำหนดเงื่อนไขที่เข้มงวดขึ้นในการออกใบอนุญาต การควบคุมราคา
การเปลี่ยนแปลงกฏหมายสิ่งแวดล้อม หรือกฏหมายที่ทำให้มีค่าใช้จ่ายในการปฏิบัติตามที่มากขึ้น หรือ
ทำให้โอกาสทางธุรกิจล่าช้าหรือมูลค่าลดลง
ข้อบังคับใช้เชื้อเพลิงทางเลือกหรือส่วนผสมผลิตภัณฑ์ที่มีราคาไม่เหมาะสม
นอกจากนี้ยังมีผลบังคับและค่าปรับจากการฟ้องร้องคดีความ เป็นอีกหนึ่งปัจจัย

ประสิทธิผลในการบริหารจัดการ

นอกเหนือจากปัจจัยภายนอกด้านเศรษฐกิจและจากภาครัฐ
ผลประกอบการในอนาคตก็ขึ้นอยู่กับความสามารถของบริษัท ฯ
ในการบริหารจัดการปัจจัยเสี่ยงที่อยู่ในควบคุมของบริษัท ฯ
และขีดความสามารถเมื่อเปรียบเทียบกับบริษัทคู่แข่งนี้จะเป็นตัวกำหนดผลการดำเนินงานของบริษัท ฯ

ประสิทธิภาพในการปฏิบัติงาน

ตามธรรมชาติของธุรกิจอุปโภคบริโภคซี่งเป็นธุรกิจหลักของบริษัท ฯ
ความสามารถในการปฏิบัติงานอย่างมีประสิทธภาพ รวมถึงการบริหารจัดการค่าใช้จ่าย
และเพิ่มผลการผลิต อย่างต่อเนื่อง
เป็นองค์ประกอบสำคัญในกำหนดความสามารถในการแข่งขันของบริษัท ฯ
จึงต้องให้ความสำคัญกับการบริหารจัดการอย่างต่อเนื่อง ซึ่งรวมถึงการพัฒนาเทคโนโลยี
การควบคุมต้นทุน การเพิ่มผลิตผล และการประเมินค่าสินทรัพย์โดยรวมอย่างสม่ำเสมอ

การบริหารจัดการความเสี่ยงเกี่ยวกับความปลอดภัย การควบคุม และสิ่งแวดล้อม

ผลประกอบการของบริษัทฯ
ขึ้นอยู่กับความสามารถของฝ่ายจัดการที่จะลดความเสี่ยงทางธุรกิจปิโตรเลียมและปิโตรเคมี
และควบคุมการดำเนินงานอย่างมีประสิทธิผล บริษัทฯ
ใช้ระบบการบริหารจัดการที่เข้มงวดและเน้นให้ความสำคัญอย่างต่อเนื่องกับ
ความปลอดภัยในสถานที่ทำงาน และป้องกันการรั่วไหลหรือเหตุการณ์อื่นที่มีผลกระทบต่อสิ่งแวดล้อม
และใช้เทคโนโลยีใหม่ที่สัมฤทธิ์ผลและกระบวนการทำงานใหม่ เพื่อลดการปล่อยก๊าซสู่บรรยากาศ
ซึ่งไม่เพียงเป็นไปตามกฏระเบียบข้อบังคับทางราชการ แต่ยังคำนึงถึงความสำคัญของชุมชนรอบๆ
สถานประกอบการด้วย นอกจากนี้ บริษัท ฯ
ยังคงรักษากรอบการควบคุมภายในที่เคร่งครัดและระบบการบริหารการควบคุมเพื่อช่วยตรวจดูแลการปฏิบัติตามกรอบการทำงานนี้
หากระบบการบริหารจัดการและการควบคุมไม่ทำงานตามที่วางไว้
ก็จะก่อให้เกิดผลร้ายและภาระหนี้สินแก่ บริษัท ฯ เป็นจำนวนมากได้

การเตรียมความพร้อม

ประสิทธิภาพของบริษัท ฯ ในการเตรียมความพร้อมรับภัยพิบัติอย่างเคร่งครัดและการวางแผนรองรับ
รวมถึงแผนดำเนินธุรกิจอย่างต่อเนื่องในช่วงวิกฤติ
มีส่วนช่วยลดผลกระทบจากภัยพิบัติทางธรรมชาติและอุบัติเหตุ

2.1.3 อื่นๆ

การพึ่งพา เอ็กซอน โมบิล คอร์ปอเรชั่น และ/หรือบริษัทในเครือ
สำหรับการให้บริการสนับสนุนด้านต่างๆและบุคลากรอาวุโส

ในการดำเนินงานของบริษัทฯ บริษัทฯ ต้องพึ่งพา เอ็กซอน โมบิล คอร์ปอเรชั่น
และ/หรือบริษัทในเครือเป็นอย่างมาก สำหรับการดำเนินงานในด้านต่าง ๆ ของบริษัทฯ อาทิเช่น
การเข้าถึงความเชี่ยวชาญในการบริการจัดซื้อน้ำมันดิบและวัตถุดิบ
เครือข่ายการจัดจำหน่ายผลิตภัณฑ์ปิโตรเลียมและเคมีภัณฑ์ทั่วโลก การบริการทางด้านเทคโนโลยี
การดำเนินงานและวิศวกรรมที่ทันสมัย และการมีส่วนร่วมในโครงการวิจัยและพัฒนา
การให้สิทธิในการใช้เครื่องหมายการค้า และบริการอื่นๆ บริษัทฯ ไม่สามารถรับรองได้ว่า เอ็กซอน
โมบิล คอร์ปอเรชั่น และ/หรือบริษัทในเครือจะยังคงให้การสนับสนุนดังกล่าวต่อไป ทั้งนี้ หากบริษัทฯ
ไม่ได้รับการสนับสนุนดังกล่าว หรือสัญญาที่มีนัยสำคัญใดๆ ที่ทำไว้กับ เอ็กซอน โมบิล คอร์ปอเรชั่น
และ/หรือบริษัทในเครือถูกบอกเลิก โดยที่บริษัทฯ ไม่สามารถหาแหล่งอื่นๆ
สำหรับบริการหรือไม่สามารถหาบุคลากรที่สำคัญเพิ่มเติมได้ ธุรกิจของบริษัทฯ อาจได้รับผลกระทบ

สัญญาต่างๆ ที่บริษัทฯ ทำไว้กับ เอ็กซอน โมบิล คอร์ปอเรชั่น และ/หรือบริษัทในเครือ
สำหรับบริการด้านเทคโนโลยี เครื่องหมายการค้า และบริการสนับสนุนด้านอื่นๆ นั้น
มีข้อกำหนดว่าด้วยการสิ้นสุดของสัญญาโดยอัตโนมัติ หาก เอ็กซอน โมบิล คอร์ปอเรชั่น
ไม่ได้เป็นเจ้าของหรือไม่มีอำนาจควบคุมไม่ว่าโดยตรงหรือโดยอ้อม เป็นจำนวนสูงกว่าร้อยละ 50
ของส่วนได้เสียในบริษัทฯ อีกต่อไป นอกจากนี้ยังมีเงื่อนไขบางประการที่เกี่ยวกับบุริมสิทธิ
และการอนุมัติจากรัฐบาลที่จะมีผลบังคับใช้
หากผู้ถือหุ้นเอ็กซอนโมบิลประสงค์ที่จะลดสัดส่วนการถือหุ้นโดยรวมของตนในบริษัทฯ
ลงจนต่ำกว่าร้อยละ 50

คดีความที่ค้างพิจารณาอยู่และที่อาจเกิดขึ้นในอนาคต

บริษัทฯ ตกเป็นจำเลยในคดีความซึ่งเป็นคดีทางการค้าปกติของบริษัทฯ หลายคดี โดยเฉพาะอย่างยิ่ง
บริษัทฯ มีคดีความที่ค้างพิจารณาอยู่ในข้อกล่าวหาเรื่องการสำแดงเท็จ
และชำระภาษีศุลกากรต่ำกว่าที่จะต้องชำระ ซึ่งศาลได้พิพากษาให้บริษัทฯ
ต้องชำระค่าปรับเป็นจำนวน 436 ล้านบาท ทั้งนี้ บริษัทฯ
ได้ดำเนินการยื่นฎีกาคำพิพากษาดังกล่าวต่อศาลฎีกา บริษัทฯ เชื่อว่าบริษัทฯ
มีเหตุผลทางกฎหมายสนับสนุนการยื่นฎีกาดังกล่าว อย่างไรก็ตาม บริษัทฯ ไม่สามารถรับรองได้ว่า
บริษัทฯ จะชนะดดีความดังกล่าว

ทั้งนี้ คดีความที่สำคัญที่มีผลออกมาในทางที่ไม่เป็นคุณกับบริษัทฯ
อาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน ผลการดำเนินงาน
และโอกาสทางธุรกิจ

2.2 การบริหารความเสี่ยง

2.2.1 การบริหารจัดการความเสี่ยงแบบครอบคลุม

บริษัทใช้แนวปฏิบัติการประเมินและบริหารจัดการความเสี่ยงทั้งในด้านการปฏิบัติการและด้านธุรกิจและการเงินอย่างเป็นระบบเป็นขั้นเป็นตอน
มีการบ่งชี้ การวิเคราะห์ การประเมินผลกระทบ ของแต่ละความเสี่ยง
ทั้งยังมีการกำหนดมาตรการจัดการเพื่อลดความเสี่ยงนั้นๆลงให้อยู่ในระดับที่ยอมรับได้
และปกป้องผลประโยชน์ของผู้ถือหุ้นและทรัพย์สินของบริษัท
โดยมีระบบการบริหารการปฏิบัติงานให้มีความปลอดภัย (OIMS) และระบบการควบคุม
ซึ่งรวมถึงระบบบริหารการดำเนินงานเพื่อการควบคุม (CIMS) เป็นเสาหลักในการบริหารจัดการ
กล่าวคือ OIMS ใช้กำหนดขอบเขตที่ยอมรับได้และเป็นระบบบริหารจัดการความเสี่ยง
ในด้านความปลอดภัยในชีวิตและทรัพย์สิน สุขอนามัย สิ่งแวดล้อม และสังคม ส่วน CIMS
ใช้กับความเสื่ยงทางธุรกิจและการเงินตามกรอบและแนวทางข้างต้น
แผนบริหารจัดการความเสี่ยงนั้นถือเป็นส่วนหนึ่งของกระบวนการบริหารธุรกิจของแต่ละหน่วยงาน
โดยได้รวมถึงการพิจารณาปัจจัยเสี่ยงทั้งภายในและภายนอก
และการประเมินและติดตามผลเพื่อมั่นใจในประสิทธิภาพการดำเนินงาน
และส่งผลให้มีการพัฒนาให้ดีขี้นไปอย่างต่อเนื่อง ตามแนวทางการบริหารดังกล่าว
คณะผู้บริหารของบริษัทจึงมีหน้าที่รับผิดชอบต่อการบริหารความเสี่ยงของบริษัท ฯ

2.2.2 การบริหารการปฏิบัติงานให้มีความปลอดภัย (OIMS)

บริษัทมุ่งมั่นในการประกอบธุรกิจในแนวทางซึ่งสอดคล้องกับความต้องการทางสภาพแวดล้อมและเศรษฐกิจของชุมชนที่บริษัทประกอบธุรกิจอยู่
พร้อมทั้งปกป้องความปลอดภัยและสุขอนามัยของพนักงานผู้ปฏิบัติงาน ลูกค้า และสาธารณชน
โดยระบุอยู่ในนโยบายเกี่ยวกับสวัสดิภาพความปลอดภัย สุขอนามัย สี่งแวดล้อม
และความปลอดภัยเกี่ยวกับผลิตภัณฑ์ และนำไปปฏิบัติด้วยกรอบการบริหารจัดการที่เคร่งครัดที่เรียกว่า
การบริหารการปฏิบัติงานให้มีความปลอดภัย (OIMS) นั่นเอง

OIMS เป็นแนวทางปฏิบัติที่เป็นระบบ โครงสร้างที่ชัดเจน และถือวินัยอย่างเคร่งครัด
ในการวัดผลความก้าวหน้าและติตตามภาระรับผิดชอบของแต่ละสายธุรกิจ หน่วยงาน
และโครงการต่างๆ ในปี 2011 บริษัท Lloyd’s Register Quality Assurance, Inc.
ได้ตรวจสอบผลการดำเนินงานและให้การรับรองระบบ OIMS มีมาตรฐานสูงไม่น้อยกว่าระบบ ISO
14001: 2004 ว่าด้วยการบริหารจัดการด้านสิ่งแวดล้อมตามมาตรฐานองค์กรนานาชาติ และ ระบบ
OHSAS 18001 : 2007 ว่าด้วยการจัดการด้านความปลอดภัยและอาชีวอนามัยตามมาตรฐานสากล

2.2.3 ระบบการควบคุม

มาตรฐานระบบการควบคุมการบริหารจัดการ (SMC)
กำหนดหลักการและแนวคิดหลักสำหรับการควบคุมธุรกิจ
โดยมีระบบบริหารการดำเนินงานเพื่อการควบคุม (CIMS) ซึ่งก็เช่นเดียวกับ ระบบ OIMS
ที่ถูกออกแบบมาเพื่อใช้ประเมินวิเคราะห์และวัดความเสี่ยงทางธุรกิจและการเงิน
รวมทั้งลดผลกระทบที่อาจเกิดขึ้น ติดตามการปฏิบัติตามมาตราฐาน
และรายงานผลการดำเนินงานให้แก่ต้นสังกัดและฝ่ายบริหาร โดยระบบการควบคุมที่ใช้นี้
มีมาตราฐานสูง ไม่น้อยกว่าข้อกำหนดตามกฏหมาย
ในสหรัฐอเมริกาหรือตามมาตราฐานของตลาดหลักทรัพย์แห่งนิวยอร์ค